
V I L J A N D I  L I N N
LINNAVALITSUS
MÄÄRUS

. september 2026   nr

Viljandi Huvikooli põhimäärus


Määrus kehtestatakse Viljandi Linnavolikogu 16.06.2022 määruse nr 20 „Viljandi linna põhimäärus“ § 30 lõike 5 ja huvikooli seaduse § 7 lõike 2 alusel.

1. peatükk
ÜLDSÄTTED

§ 1. Nimi ja õiguslik seisund
(1) Viljandi Huvikool (edaspidi huvikool) on Viljandi linna hallatav haridusasutus, mis loob võimalusi huvihariduse omandamiseks ja isiksuse mitmekülgseks arenguks.
(2) Huvikool on Viljandi linna munitsipaalhuvikool, mille tegevust koordineerib linnavalitsuse haridus- ja kultuuriamet.
(3) Huvikool juhindub oma tegevuses huvikooli seadusest, huviharidusstandardist, teistest Eesti Vabariigi õigusaktidest, Viljandi linnavolikogu ja Viljandi linnavalitsuse õigusaktidest ning käesolevast põhimäärusest.
(4) Huvikoolil on oma sümboolika.

§ 2. Asukoht ja tegutsemiskohad
(1) Huvikooli juriidiline aadress on C. R. Jakobsoni tänav 47c, 71004 Viljandi, Eesti Vabariik.
(2) Huvikool tegutseb kolmes õppekohas:
1) Viljandi Huvikooli Peamaja, aadress C. R. Jakobsoni tänav 47c, 71004 Viljandi;
2) Viljandi Huvikooli Tehnoloogiakeskus, aadress Paala tee 46, 71013 Viljandi;
3) Viljandi Huvikooli Motomaja, aadress Vikerkaare 2, 71016 Viljandi.

§ 3. Õppekeel ja õppetöö aeg
(1) Huvikooli õppekeel on eesti keel.
(2) Õpe huvikoolis toimub õppuri tööst, alus-, põhi-, üldkesk-, kutse- ja kõrgharidust pakkuvate õppeasutuste õppetegevusest vabal ajal.
(3) Huvikoolis õppivatele täiskasvanutele laienevad täiskasvanute koolituse seaduse mitteformaalse õppe sätted.

2. peatükk
TEGEVUSE EESMÄRGID JA ÜLESANDED

§ 4. Tegevuse eesmärk
Huvikooli eesmärgiks on võimaldada huvihariduse ja huvitegevuse omandamist spordi, muusika, kunsti, tehnika, looduse ning üldkultuuri valdkonnas, toetades isiksuse mitmekülgset arengut.

§ 5. Kooli põhiülesanded
Huvikooli ülesanded on:
1) pakkuda turvalist ja inspireerivat õpikeskkonda;
2) laste ja noorte loomevõimete avastamine ja arendamine;
3) tehnoloogiliste pädevuste ja keskkonnateadlikkuse arendamine;
4) sotsiaalsete oskuste arendamine;
5) kohaliku kultuurielu edendamine.

§ 6. Õppekavaväline tegevus
Huvikool võib oma põhitegevuse kõrval ja seda kahjustamata läbi viia õppekavaväliseid tegevusi, nende hulgas laagreid, koolitusi, näituseid, kontserte jt sündmusi, koostada ja anda välja õppevara, korraldada täiskasvanute huvitegevust, rentida välja ruume ja õppevahendeid ning osutada muid tasulisi teenuseid.

§ 7. Arengukava ja sisehindamine
(1) Kooli järjepideva arengu tagamiseks ja põhieesmärkidest tulenevate tegevuste planeerimiseks koostatakse koostöös hoolekogu ja õppenõukoguga kooli arengukava vähemalt kolmeks aastaks.
(2) Arengukavas määratakse kooli visioon, missioon, arengu põhisuunad ja -valdkonnad, tegevuskava ning arengukava uuendamise kord.
(3) Arengukava kinnitab Viljandi Linnavalitsus vastavalt kehtivale korrale ning see avalikustatakse kooli veebilehel.
(4) Koolis viiakse läbi järjepidevat sisehindamist, mille eesmärk on tagada õppe- ja kasvatustegevuse kvaliteet ning toetada kooli arengut vastavalt linnavalitsuse kehtestatud sisehindamise korrale.

3. peatükk
JUHTIMINE JA STRUKTUUR

§ 8. Direktor
(1) Huvikooli tööd juhib direktor, kelle vaba ametikoha täitmiseks kuulutab konkursi välja linnavalitsus. Töölepingu sõlmib ja lõpetab linnapea.
(2) Direktor esindab kooli, teeb tehinguid pidaja nimel, kinnitab asjaajamiskorra, kodukorra ja õppekavad, juhib õppenõukogu, tagab hoolekogu ja õppenõukogu otsuste täitmise, sõlmib, muudab ja ütleb üles töölepinguid koolitöötajatega, koostab eelarveprojekti, tagab seaduste ja muude õigusaktidega sätestatud aruannete koostamise ja esitamise ning täidab muid õigusaktidest tulenevaid kohustusi.

§ 9. Kooli struktuur
Huvikooli töötajate struktuuri ja koosseisu kinnitab linnavalitsus direktori ettepanekul, tuginedes õppekohtade ja allüksuste vajadustele.

§ 10. Õppenõukogu ülesanded ja koosseis
Õppenõukogu ülesanne on õppetegevuse analüüsimine ja hindamine ning juhtimisotsuste tegemine. Liikmeteks on kõik õppe- ja kasvatustegevusega seotud töötajad.

§ 11. Õppenõukogu töökord
(1) Töövorm on koosolek, mis toimub vähemalt kaks korda aastas. Kokku kutsub direktor, teavitades üks nädal ette (erakorralisest koosolekust kolm tööpäeva ette).
(2) Õppenõukogu on otsustusvõimeline, kui kohal on 2/3 liikmetest. Otsused võetakse vastu lihthäälteenamusega, protokollitakse ja tehakse teatavaks asjaosalistele.

§ 12. Hoolekogu ülesanded ja koosseis
Hoolekogu on 5–9-liikmeline, kuhu kuuluvad kooli pidaja, koolitöötajate, lastevanemate ja õppurite esindajad. Hoolekogu suunab kooli tegevust, vaatab läbi eelarveprojekti ja kooskõlastab kodukorra, vajadusel teeb kooli pidajale ettepaneku järelevalve teostamiseks, teeb ettepanekuid õppekavade või õppekorralduse muutmiseks ning täidab muid õigusaktidest tulenevaid kohustusi.

§ 13. Hoolekogu töökord
(1) Hoolekogu tööd juhib koosolekul lihthäälteenamusega valitud esimees.
(2) Korralised koosolekud toimuvad vähemalt kaks korda õppeaastas. Koosolek on otsustusvõimeline, kui kohal on vähemalt pool koosseisust, sh esimees. Otsused protokollitakse.

4. peatükk
ÕPPEKORRALDUS

§ 14. Õppekorralduse alused
(1) Igal õpetataval huvialal on huviharidusstandardile vastav ja Eesti Hariduse Infosüsteemis kinnitatud õppekava, mis määrab kindlaks õppe eesmärgid, kestuse ja õpiväljundid. Õppekava kiidab heaks õppenõukogu ja kinnitab direktor.
(2) Õpperühmade suuruse ja moodustamise alused kehtestab kooli pidaja.

§ 15. Õppeperiood ja õppevaheaegade kinnitamise kord
Üldjuhul algab õppeaasta 1. septembril ja lõpeb järgmise aasta 31. augustil. Õppeaasta koosneb õppeperioodidest ja õppevaheaegadest. Õppevaheajad on üldhariduskoolidega samal ajal, kui ei ole kokku lepitud teisiti.

§ 16. Õppurite hindamine ja tagasiside
Õpetus huvikoolis põhineb õppuri individuaalsete erinevuste arvestamisel ning arengu hindamine ja tagasiside sätestatakse õppekavas.

§ 17. Kooli lõpetamine
Huvikool loetakse lõpetatuks pärast huviala õppekava täitmist, mida tõendab lõputunnistus.

5. peatükk
ÕPPURID JA KOOLITÖÖTAJAD

§ 18. Õppurite vastuvõtmine ja väljaarvamine
(1) Vastuvõtt toimub digitaalse või kirjaliku avalduse alusel ja vormistatakse direktori käskkirjaga. Vastuvõtmisel esitatakse isikuandmete töötlemise nõusolek.
(2) Õppur arvatakse välja direktori käskkirjaga: kooli lõpetamisel, lapsevanema kirjalikul avaldusel, kodukorra või põhimääruse järjepideval (vähemalt kahel korral) rikkumisel, juhtkonna korralduste mittetäitmisel, mõjuva põhjuseta kahe kuu vältel õppetöölt puudumisel või õppetasu kahe kuu vältel tasumata jätmisel.
(3) Õppeaasta keskel omal soovil lahkumisel arvatakse õppur välja avalduse esitamisele järgnevast kuust.

§ 19. Õppurite õigused ja kohustused
(1) Õppuril on õigus tutvuda dokumentidega, nõuda õppekavakohast õpet, osaleda esindajate kaudu hoolekogus, moodustada õpilasesindus ja selles osaleda.
(2) Õppur on kohustatud osalema õppetöös, järgima kodukorda, hoidma vara ja kandma materiaalset vastutust (alaealise puhul vanemad). 
(3) Huvikool tagab õppuri huvikoolis viibimise ajal tema tervise kaitse.

§ 20. Koolitöötajad ja nende õigused ning kohustused
(1) Töötajad on õpetajad ja teised töötajad. Töötajate õigused, kohustused ja vastutus määratakse ametijuhendi, töölepingu, töökorralduse reeglite ning teisi töösuhteid reguleerivate õigusaktidega.
(2) Õpetaja vaba ametikoht täidetakse avaliku otsingu korras.
(3) Töötajad peavad vastama alaealistega töötamise sobivuse ja turvalisuse nõuetele.

6. peatükk
FINANTSEERIMINE, MAJANDAMINE JA ASJAAJAMINE

§ 21. Kooli vara
Huvikooli vara valdamine, kasutamine ja käsutamine toimub kooli pidaja poolt kehtestatud korras.

§ 22. Finantseerimine ja eelarve
(1) Huvikoolil on oma eelarve linnaeelarve osana. Tulud moodustuvad eraldistest, annetustest, õppetasudest ja tasulistest teenustest.
(2) Huvikooli raamatupidamist korraldab linnavalitsus.

§ 23. Õppekoha maksumus ja õppetasu
(1) Huvikooli õppekoha maksumus koosneb tegevuskulust ja õppetasust.
(2) Õppekoha tegevuskulu kaetakse Viljandi linna eelarvest õppuri puhul, kelle rahvastikuregistrijärgne elukoht on Viljandi linn.
(3) Õppuri puhul, kelle rahvastikuregistrijärgne elukoht ei ole Viljandi linn, esitatakse tegevuskulu arve õppuri elukohajärgsele kohaliku omavalitsuse üksusele. Juhul kui õppuri rahvastikuregistrijärgne kohalik omavalitsus keeldub tegevuskulu arvet tasumast või vastavat lepingut ei ole sõlmitud, on arve kohustatud täies mahus tasuma õppuri seaduslik esindaja (lapsevanem, eestkostja või hooldaja).
(4) Õppetasu suuruse, arvestusperioodi ning soodustuste andmise ja õppetasust vabastamise korra kehtestab linnavalitsus. Õppetasu tasub õppuri seaduslik esindaja või täiskasvanud õppur.

§ 24. Asjaajamine ja aruandlus
Huvikoolil on õigusaktidega nõutav dokumentatsioon. Esitatakse finants- ja statistilisi aruandeid kehtestatud ulatuses ja tähtaegadel.

7. peatükk
JÄRELEVALVE

§ 25. Järelevalve teostamine
(1) Haldusjärelevalvet õppe- ja kasvatustegevuse üle teostab Haridus- ja Teadusministeerium.
(2) Teenistuslikku järelevalvet teostab kooli pidaja.

8. peatükk
ÜMBERKORRALDAMINE, TEGEVUSE LÕPETAMINE JA LÕPPSÄTTED

§ 26. Ümberkorraldamine ja tegevuse lõpetamine
Huvikooli ümberkorraldamise või tegevuse lõpetamise otsustab kooli pidaja pärast õppeperioodi lõppu, teavitades asjaosalisi vähemalt neli kuud enne kooli õppeperioodi lõppu.

§ 27. Jõustumine
Määrus jõustub kolmandal päeval pärast avaldamist Riigi Teatajas.


(allkirjastatud digitaalselt)
Jaak Pihlak	(allkirjastatud digitaalselt)
linnapea	Ene Rink
linnasekretär

